Ego Hugo dux Burgundiæ notum facio uniuersis presentibus et futuris quod Villelmus dictus Muntuns de Fauuerniaco laude et assensu Beatricis matris sue et Galteri fratris sui, dedit in elemosinam Deo et ecclesiæ Sancti Stephani diuionensis domum suam de Diuione et curiam cum uniuersis appendiciis eiusdem domus circumque adiacentibus et diffusis. Que domus et curia site sunt infra muros diuionenses et omnes census quos ipse habebat in villa diuionense; similiter dedit ecclesiæ supradictæ et de omnibus hiis se deuestiens, Petrum abbatem et conuentum Sancti Stephani multis presentibus inuestiuit. Petrus vero abbas et conuentus dicte ecclesie ne accepti beneficii immemores esse viderentur, dederunt de bonis ecclesie suæ Willelmo supradicto ducentas libras diuionense monete quas integraliter recepit. Ipse vero Villelmus et Galterus frater suus, iuramento corporaliter prestito tenentur et heredes eorum post ipsos, supradictam elemosinam ecclesie Sancti Stephani superius annotate contra omnes perpetuis temporibus legitime garantire. In huius rei testimonium, ad petitionem utrarumque partium, presentes litteras sigilli mei feci munimine presentem paginam roborari. Actum mense maii, anno Domini millesimo ducentesimo tricesimo tertio.